**PRIJEDLOG**

**ZAKON**

**O IZMJENAMA I DOPUNAMA ZAKONA O PREDŠKOLSKOM VASPITANJU I OBRAZOVANJU**

**Član 1**

U Zakonu o predškolskom vaspitanju i obrazovanju (“Službeni list RCG”, br. 64/02 i 49/07 i “Službeni list CG”, br. 80/10 i 40/16) poslije člana 3 dodaje se novi član koji glasi:

**„Dostupnost predškolskog vaspitanja i obrazovanja**

**Član 3a**

Predškolsko vaspitanje i obrazovanje je jednako dostupno svakom djetetu i ne može biti neposredno ili posredno ograničeno po osnovu: pola, rase, boje kože, jezika, vjere, nacionalnog, etničkog ili drugog porijekla, smetnje i teškoće u razvoju, socijalnog porijekla ili drugog ličnog svojstva ili okolnosti, u skladu sa posebnim propisom.”

**Član 2**

U članu 4 poslije tačke 6 dodaje se nova tačka koja glasi:

„6a) razvijanje interesovanja djece da kroz igru i zabavu usvajaju strani jezik;”.

**Član 3**

Član 5 mijenja se i glasi:

“Predškolsko vaspitanje i obrazovanje ostvaruje se u predškolskoj ustanovi, osnovnoj školi, obrazovnom centru i resursnom centru (u daljem tekstu: ustanova), kao i u porodici, u skladu sa ovim zakonom.

Predškolsko vaspitanje i obrazovanje organizuje se u ustanovi, zavisno od uzrasta djece, u jaslicama i vrtićima.”

**Član 4**

U članu 10 riječi: „i nauku” brišu se.

**Član 5**

U članu 11 stav 1 alineja 4 briše se.

Dosadašnje al. 5, 6, 7 i 8 postaju al. 4, 5, 6 i 7.

**Član 6**

Član 13 briše se.

**Član 7**

U članu 14 stav 1 riječi: „kraći, specijalizovani i drugi programi” zamjenjuju se riječima: „kraći i specijalizovani programi”.

**Član 8**

Član 15 mijenja se i glasi:

„Primarnim programom predškolskog vaspitanja i obrazovanja (u daljem tekstu: primarni program) utvrđuju se obim i oblici vaspitno-obrazovnog rada i program engleskog jezika sa djecom do polaska u osnovnu školu.

Program iz stava 1 ovog člana realizuje se u javnoj i privatnoj ustanovi.

Ustanova je dužna da ponudi program engleskog jezika djeci uzrasta od tri godine do polaska u školu, u skladu sa opredjeljenjem roditelja.”

**Član 9**

Član 17 mijenja se i glasi:

“Specijalizovnim programom predškolskog vaspitanja i obrazovanja (u daljem tekstu: specijalizovani program) utvrđuje se oblik i sadržaj vaspitno-obrazovnog rada po određenim oblastima i sferama interesovanja (muzička, dramska, jezička, likovna, kulturna, sportska, rekreativna, zabavna i dr.), iskazanim sklonostima djeteta i opredjeljenjem roditelja.”

**Član 10**

Poslije člana 17 dodaje se novi čan koji glasi:

**„Programi po trajanju**

**Član 17a**

Primarni program realizuje se kao cjelodnevni program u trajanju od šest do devet časova ili kao poludnevni program u trajanju od četiri do šest časova.

Kraći program realizuje se u trajanju od tri časa, a specijalizovani program u trajanju do četiri časa.”

**Član 11**

Član 18 mijenja se i glasi:

„**Drugi programi**

**Član 18**

Ustanova može da, u skladu sa prostornim i kadrovskim mogućnostima, organizuje program boravka djece, kao i druge programe za animaciju i zabavu djece.

Za programe iz stava 1 ovog člana roditelji plaćaju naknadu čiju visinu utvrđuje organ upravljanja ustanove, uz saglasnost Ministarstva.

Način organizovanja programa iz stava 1 ovog člana utvrđuje se statutom ustanove.”

**Član 12**

Član 19 mijenja se i glasi:

„Primarni program utvrđuje Nacionalni savjet za obrazovanje (u daljem tekstu: Savjet).

Kraći program, specijalizovani program i druge programe utvrđuje ustanova, uz saglasnost osnivača, uz prethodno pribavljeno mišljenje Savjeta.”

**Član 13**

U članu 21 stav 2 riječi: „usavršavanje nastavnika” zamjenjuju se riječima: „profesionalno usavršavanje zaposlenih”.

**Član 14**

U članu 24 stav 3 zarez i riječ „posebni” brišu se.

**Član 15**

U članu 28 stav 1 riječi: „vaspitač saradnik“ zamjenjuju se riječima: „nastavnik engleskog jezika”.

U stavu 2 poslije riječi „smjera” briše se tačka i dodaju riječi: „odnosno zdravstveni tehničar.”

Stav 3 mijenja se i glasi:

„Vaspitno-obrazovni rad sa djecom uzrasta od tri godine do polaska u školu obavlja vaspitač, a preventivnu zdravstvenu zaštitu djece medicinska sestra, pedijatrijskog smjera odnosno zdravstveni tehničar ( u daljem tekstu: trijažna sestra).”

U stavu 4 riječ „saradnik” briše se.

Poslije stava 6 dodaje se novi stav koji glasi:

„Vaspitno-obrazovni rad za program engleskog jezika obavlja nastavnik engleskog jezika.”

**Član 16**

Naziv člana 28a mijenja se i glasi:

„**Biblioteka igračaka i knjiga**”.

**Član 17**

U članu 28b stav 3 zarez i riječi: „vaspitač saradnik” brišu se.

**Član 18**

Član 29 mijenja se i glasi:

“Vaspitač može biti lice koje je završilo dvogodišnji studijski program predškolskog vaspitanja i obrazovanja, odnosnoVI nivo okvira kvalifikacija (180 CSPK-a) ili VII nivo okvira kvalifikacija, podnivo jedan (240 ili 300 CSPK-a) za predškolsko vaspitanje i obrazovanje.

Nastavnik engleskog jezika može biti lice koje ima VII nivo okvira kvalifikacija, podnivo jedan (240 ili 300 CSPK-a), ili nastavnik engleskog jezika koji je završio dvogodišnji studijski program engleskog jezika.

Stručni saradnik može biti lice koje ima VII nivo okvira kvalifikacija, podnivo jedan (240 ili 300 CSPK-a) odgovarajućeg profila (psiholog, pedagog, defektolog-logoped, socijalni radnik, nutricionista i dr.).

Trijažna sestra, odnosno medicinska sestra odnosno zdravstveni tehničar može biti lice koje ima najmanje IV nivo okvira kvalifikacija, podnivo jedan (najmanje 240 CSPK-a).”

**Član 19**

U članu 30 stav 3 tačka 1 zarez i riječi: „odnosno vaspitača saradnika” brišu se.

**Član 20**

Naziv člana 32 mijenja se i glasi:

„**Sanitarno-higijenski pregled**”.

U stavu 1 riječ „ljekarski” zamjenjuje se riječima: „sanitarno- higijenski”.

Stav 2 briše se.

**Član 21**

U članu 33 stav 1 mijenja se i glasi:

„ U okviru nedjeljnog radnog vremena vaspitač, nastavnik engleskog jezika i stručni saradnik imaju 26 časova neposrednog vaspitno-obrazovnog rada sa djecom.”

Poslije stava 1 dodaje se novi stav koji glasi:

„U okviru radnog vremena iz stava 1 ovog člana, nastavnik engleskog jezika ima 30 minuta rada u jednoj vaspitnoj grupi, dva puta sedmično.”

U stavu 4 riječi: „vaspitača saradnika“ zamjenjuju se riječima: „nastavnika engleskog jezika”.

Dosadašnji st. 2, 3 i 4 postaju st. 3, 4 i 5.

**Član 22**

Poslije člana 38a dodaje se novi član koji glasi:

**„Usklađivanje rada ustanova**

**Član 38b**

Ustanove su dužne da usklade svoju organizaciju, rad i opšte akte sa ovim zakonom, u roku od šest mjeseci od dana stupanja na snagu ovog zakona.

Do donošenja akata iz stava 1 ovog člana primjenjivaće se postojeći akti, ako nijesu u suprotnosti sa ovim zakonom. ”

**Član 23**

Ovaj zakon stupa na snagu osmog dana od dana objavljivanja u „Službenom listu Crne Gore”.

**OBRAZLOŽENJE**

**I Ustavni osnov**

Ustavni osnov za izmjene i dopune Zakon o izmjenama i dopunama Zakona o predškolskom vaspitanju i obrazovanju sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II Razlozi za izmjene i dopune zakona**

Predškolsko vaspitanje i obrazovanje je djelatnost od javnog interesa i predstavlja fundamentalni osnov za sveobuhvatan razvoj djeteta.

Potreba za donošenje Zakona o izmjenama i dopunama Zakona o izmjenama i dopunama Zakona o predškolskom vaspitanju i obrazovanju proistekla je iz potrebe daljeg unapređivanja predškolskog vaspitanja i obrazovanja, odnosno preciznije definisanje pojedinih odredbi.

U tom smislu Prijedlogom zakona obuhvaćena je regulativa koja se odnosi na: jednaku dostupnost predškolskog vaspitanja i obrazovanja svakom djetetu; obrazovni program predškolskog obrazovanja se ostvaruje kao cjelodnevni, poludnevni, kraći i specijalizovani; predškolska ustanova realizuje specijalizovni program engleskog jezika za djecu uzrasta od tri godine; jezičko usaglašavanje i jasnije formulisanje pojedinih odredaba radi lakše primjene u praksi.

Ministarstvo je na svom sajtu objavilo poziv NVO za učešće na konkursu za participaciju u Radnoj grupi za izradu ovog akta, pa je izabrana NVO Udruženje roditelja.

U pripremi Prijedloga zakona zatražena su mišljenja, prijedlozi i sugestije predškolskih ustanova i nadležnih institucija za oblast obrazovanja i vaspitanja. Pored toga, Prijedlog zakona je objavljen na sajtu Ministarstva prosvjete i svi zainteresovani imali su mogućnost da daju primjedbe, prijedloge i sugestije. One koje su bile u skladu sa principima i ciljevima predškolskog vaspitanja i obrazovanja i njegovog unapređivanja ugrađene su u Prijedlog zakona.

**III Objašnjenje osnovnih pravnih instituta**

Prijedlogom zakona precizno su utvrđene antidiskriminatorne odredbe (član 3a), da je predškolsko vaspitanje i obrazovanje jednako dostupno svakom djetu i ne može biti neposredno ili posredno ograničeno po osnovu: pola, rase, boje, jezika, vjere, nacionalnog, etičkog ili drugog porijekla, smetnje i teškoće u razvoju, socijalnog porijekla ili drugom ličnog svojstva ili okolnosti, u skladu sa posebnim propisom.

Kao novina u zakonu uvodi se usvajanje engleskog kao stranog jezika (član 4 tačka 6a) - Engleski jezik koji će ustanove obavezno da realizuju u okviru cjelodnevnog i poludnevnog programa za djecu od tri godine do polaska u školu (član 17stav 2). Učenje engleskog jezika u vrtiću uticaće na razvojne i obrazovne rezultate djece i pripremu za osnovnoškolsko obrazovanje. Ovakvo rješenje pretpostavlja angažovanje nastavnika engleskog jezika, koji bi bili posebno osposobljeni za rad u predškolskom vaspitanju i obrazovanju.

Ministarstvo prosvjete vrši licenciranje predškolskih ustanova, ali se u praksi pokazalo da se pojedinci odnosno pravna lica bave ovom javnom djelatnošću kao preduzetnici, registrovani pod „ostalo obrazovanje“, i na taj način zloupotrebljavaju obavezu licenciranja i odobravanja početka rada. Iz tih razloga članom 3 Prijedloga zakona jasno se definiše da se predškolsko vaspitanje i obrazovanje organizuje zavisno od uzrasta djece, u vrtiću i jaslicama, u skladu sa ovim zakonom i na taj način će se uspostaviti obaveza njihovog osnivanja i rada u skladu sa zakonom (član 5).

Vrste programa obrazovanja koji se realizuju u predškolskoj ustanovi i dužina trajanja programa su jasnije definisani Predlogom. Obrazovni program realizuje se kao cjelodnevni program u trajanju šest do devet sati, poludnevni od četiri do šest sati, kraći u trajanju od tri sata i specijalizovani do četiri sata, u skladu sa potrebama roditelja i sverama interesovanja djece (muzičke, dramske, likovne, kulturne, sportske, rekreativne, zabavne).

Ustanova može u skladu sa prostornim i kadrovskim mogućnostima i sferama interesovanja djece da organizuje program boravka djece kao i druge programe radi animacije i čuvanja djece, u svrhu pomoći prvenstveno zaposlenim roditeljima. Uslovi i način organizovanja tih programa utvrđuju se statutom ustanove. Za druge programe roditelji plaćaju naknadu, čiju visinu utvrđuje organ upravljanja ustanove, uz saglasnost Ministarstva prosvjete.

**IV Usaglašenost sa evropskim zakonodavstvom i potvrđenim međunarodnim konvencijama**

Ne postoji potreba usaglašavanja sa drugim propisima Evropske unije, jer se radi o unapređivanju postojećeg Zakona koji je u potpunosti usklađen sa Ugovorom o funkcionisanju Evropske unije (UFEU).

**V Procjena finansijskih sredstava za sprovođenje ovog zakona**

Trenutno u predškolskim ustanovama formirano je oko 400 vaspitnih grupa djece od tri do šest godina. U okviru nedjeljnog radnog vremena nastavnik engleskog jezika ima 26 časova neposrednog rada s djecom, od čega u jednoj vaspitnoj grupi dva puta sedmično po trideset minuta rada.

Očekuje se da će preko 13.000 djece započeti sa izučavanjem nastave engleskog jezika školske 2017/2018. godine. U tu svrhu biće potrebno da se zaposle 34 nova nastavnika engleskog jezika. Na godišnjem nivou trošak za zarade novozaposlenih iznosiće 326.400 eura, što ukazuje na potrebu za izdvajanje tih sredstava iz Budžeta Crne Gore.

**VI Razlozi zadonošenje zakona po skraćenom postupku**

U skladu sa članom 151 Poslovnika Skupštine Crne Gore ( „Službeni list RCG“, br. 51/06 i 66/06 i „Službeni list CG“, br. 88/09, 80/10, 39/11, 25/12 i 49/13), predlažemo da se Prijedlog zakona o izmjenama i dopunama Zakona o predškolskom vaspitanju i obrazovanju donese po skraćenom postupku. Prijedlog podnosimo zbog neophodnosti blagovremenog pripremanja predškolskih ustanova za organizovanje grupa i angažovanje nastavnika za realizaciju učenja engleskog jezika u skladu sa Zakonom, što podrazumijeva sprovođenje određenih procedura prije početka školske 2017/18. godine. Novim zakonskim rješenjem ustanova može u skladu sa prostornim i kadrovskim mogućnostima da organizuje program boravka djece, kao i druge programe, pa je neophodno da blagovremeno usklade svoju organizaciju i rad kroz proceduru izmjena i dopuna statuta.

Imajući u vidu da primjena Zakona o upravnom postupku počinje 1. jula tekuće godine, to i ovaj Zakon treba usaglasiti sa istim.